สธ. สนับสนุน อสม.เป็นจิตอาสาดูแลประชาชน เน้นเฝ้าระวังป้องกันและควบคุมโรคติดต่อ ป้องกันและแก้ไขปัญหายาเสพติด ปัญหาเอดส์ในชุมชน
กระทรวงสาธารณสุข สนับสนุนอาสาสมัครสาธารณสุขประจำหมู่บ้านเป็นจิตอาสาดูแลประชาชน เน้นเฝ้าระวังป้องกันและควบคุมโรคติดต่อ ป้องกันและแก้ไขปัญหายาเสพติด ปัญหาเอดส์ในชุมชน คุ้มครองผู้บริโภคด้านสุขภาพ อนามัยแม่และเด็ก ศ.คลินิกเกียรติคุณ นพ.ปิยะสกล สกลสัตยาทร  รัฐมนตรีว่าการกระทรวงสาธารณสุข กล่าวว่า คณะรัฐมนตรีมีมติให้วันที่ 20 มีนาคมของทุกปีเป็นวันอาสาสมัครสาธารณสุขแห่งชาติ และในปีนี้กระทรวงสาธารณสุขได้มอบรางวัลเชิดชูเกียรติ ให้แก่อาสาสมัครสาธารณสุขประจำหมู่บ้าน (อสม.) ที่มีผลงานดีเด่น ทั้งสิ้น 920 คน ที่ร่วมเสียสละอุทิศตนสร้างคุณประโยชน์ให้แก่แผ่นดิน เป็นจิตอาสาและเป็นบุคคลสำคัญที่ขับเคลื่อนดูแลสุขภาพประชาชนในชุมชนอย่างใกล้ชิดมากว่า 40 ปี จนเป็นที่ยอมรับและชื่นชมของนานาชาติ มีผลงานเป็นที่ประจักษ์ต่อสังคม และได้รับการพัฒนาให้เป็นนักจัดการสุขภาพในด้านต่างๆ อาทิ การเฝ้าระวังป้องกันและควบคุมโรคติดต่อ ดูแลสุขภาพจิตในชุมชน บริการในศูนย์สาธารณสุขมูลฐานชุมชนและการสร้างหลักประกันสุขภาพ คุ้มครองผู้บริโภคด้านสุขภาพ ป้องกันและแก้ไขปัญหายาเสพติด เอดส์ในชุมชน ดูแลอนามัยแม่และเด็ก และปฏิบัติงานในพื้นที่พิเศษชายแดนภาคใต้ ปัจจุบัน มี อสม.ทั่วประเทศ 1,040,000 คน ทำงานร่วมกับคณะกรรมการพัฒนาคุณภาพชีวิตระดับอำเภอ (พชอ.) และหมอครอบครัวดูแลสุขภาพประชาชน โดยเฉพาะการดูแลผู้สูงอายุ กลุ่มติดบ้าน ติดเตียง เฝ้าระวังโรคติดต่อ เช่น โรคไข้เลือดออก เฝ้าระวังให้ผู้ป่วยวัณโรคกินยาอย่างต่อเนื่อง ลดปัญหาเชื้อดื้อยา รณรงค์ลดความเสี่ยงต่อการเกิดโรคเบาหวาน โรคความดันโลหิตสูง โรคหัวใจ ซึ่ง อสม. และภาคีเครือข่ายสุขภาพมีบทบาทสำคัญในการเยี่ยม คัดกรอง วางแผนการดูแลสุขภาพผู้สูงอายุและขับเคลื่อนงานด้านสุขภาพตามนโยบายของรัฐบาล ถือเป็นกำลังสำคัญอย่างยิ่งที่ทำให้งานด้านสุขภาพในทุกพื้นที่ทั่วประเทศประสบความสำเร็จและเกิดความยั่งยืน เนื่องจากผู้ที่เข้ามาทำงานล้วนเป้นจิตอาสาที่มุ่งดีมุ่งเจริญต่อพื้นที่อย่างแท้จริง